29.9.2023
ET
Euroopa Liidu Teataja
L 242/187
55. juhib tähelepanu asjaolule, et kõigil inimestel ja eriti noortel peaks olema võimalik elada, õppida ja töötada oma riigis ja piirkonnas; rõhutab, et ilma tõhusate ja tulemuslike vaesuse vähendamise meetmeteta, mikrorahastamise ühtlustatud toetamiseta ja väikeettevõtjate arendamiseta suureneb endiselt majanduslikel põhjustel toimuv rändevoog, nimelt ajude äravool, mis toob kaasa mitmeid probleeme nii siht- kui ka päritoluriikidele;
56. usub kindlalt, et mitmemõõtmeline ja terviklik lähenemisviis äärmuslikule vaesusele on parim lähenemisviis, ning kordab, et haridus (ja koolitus) on nii inimõigus kui ka kõige võimsam vahend vaesuse, sotsiaalse tõrjutuse ja ebavõrdsuse vastu võitlemiseks;
57. rõhutab, et hinnanguliselt 64 miljonit last arengumaades ei käi algkoolis; rõhutab, et eelkõige on see mõjutanud tütarlapsi, kuna nende õigust kvaliteetsele haridusele on jätkuvalt kahjustatud koolide sulgemise, kaugõppe, sealhulgas digivahendite kaudu toimuva õppe kättesaadavuse puudumise ning riikide majandusele tekitatud stressist tingitud riikide hariduseelarve vähendamise tõttu; rõhutab lisaks, et üks peamisi põhjusi on jätkuv vägivald maailma konflikti­ piirkondades ning teine suur takistus – mis on sageli tihedalt seotud konfliktidega – on vaesus; tuletab meelde, kui oluline on seada arengus kesksele kohale võrdsed võimalused; rõhutab, et naiste mõjuvõimu suurendamine ja piisava hariduse kättesaadavus arengumaades, eriti tütarlaste ja naiste jaoks, on olulised sammud võitluses vaesuse ja toiduga kindlustamatuse vastu; rõhutab lisaks, et partnerriikides tuleb soodustada noorte naiste juurdepääsu Euroopa projektidele, ettevõtluskoolitusele ja rahalistele vahenditele, kuna naistel on oluline roll kohaliku ja piirkondliku majanduse arengus paljudes arenguriikides;
58. märgib, et liit toetab haridust ligikaudu 100 riigis ja selliste partnerluste kaudu nagu ülemaailmne hariduspartnerlus (18) ja fond „Education Cannot Wait“, (19) ning jätkab soolise võrdõiguslikkuse edendamist koostöös valitsuste ja valitsusväliste sidusrühmadega;
59. kiidab heaks komisjoni prioriteedi minna seatud 10 % eesmärgist kaugemale ja jõuda hariduse osas 13 %-ni DG INTPA koguportfellist;
60. märgib, et 2021. aastal maksis liit EAFist välja 85 miljonit eurot, et toetada haridust partnerriikides, aidates kaasa enam kui 32 miljoni algkooliõpilase ja peaaegu kolme miljoni põhikooliõpilase koolidesse vastuvõtmisele aastatel 2018–2020; märgib, et 85 miljonist eurost kasutati 6 miljonit eurot Erasmuse liikuvuse ja suutlikkuse suurendamise projektide toetamiseks AKV riikides, 31 miljonit eurot eraldati kutseharidusele ja -koolitusele – sellest summast maksti viis miljonit eurot välja eelarvetoetusprogrammide raames, 1,2 miljonit eurot ehitustööde ja tarnete jaoks, 0,8 miljonit eurot teenuste jaoks ja ülejäänud 24 miljonit eurot toetuste vormis;
61. märgib, et komisjon eraldas eelmisel aastal 700 miljonit eurot ülemaailmsele hariduspartnerlusele, et aidata tagada 140 miljonile lapsele koolitatud õpetajad ja tuua veel 88 miljonit last kooli ja õppima;
62. kordab, et ettevõtlusprogrammidel on vaesusevastases võitluses ja majanduskasvu edendamisel oluline roll; rõhutab asjaolu, et ettevõtluskoolituse pakkumine võib aidata väikeettevõtjatel luua ettevõtteid ja parandada äritavasid, võimaldades vaestel peredel kujundada oma teed kestlike elatusvahendite ja sotsiaal-majandusliku vastupanuvõime suunas; märgib siiski, et selliste programmide tulemuslikkuse parandamiseks tuleks koolitust täiendada vajaduspõhiste tugi- ja järelteenustega; tuletab meelde, et partnerriikides tuleb soodustada noorte naiste juurdepääsu Euroopa projektidele, ettevõtluskoolitusele ja fondidele; (18) https://www.globalpartnership.org/ (19) https://www.educationcannotwait.org/